

Αρκαλοχώρι, 30/01/2024

Προς: ΜΜΕ

**ΔΕΛΤΙΟ ΤΥΠΟΥ**

**Πίστα motocross: Αρχές Μαρτίου η δημοπράτηση της μελέτης**

Με αφορμή το τραγικό γεγονός της απώλειας ενός νέου ανθρώπου στην Ιεράπετρα, σε αυτοσχέδια πίστα motocross, ο Δήμος Μινώα Πεδιάδας εκφράζει τα ειλικρινή συλλυπητήριά στους οικείους του και ενημερώνει ότι ο χώρος που λειτουργούσε ως πίστα στο Αρκαλοχώρι, δεν χρησιμοποιείται και δεν μπορεί να διατεθεί για αγώνες και προπονήσεις αφού δεν έχει την έγκριση των αρμοδίων οργάνων της Πολιτείας.

Επιπλέον, ο Δήμος ενημερώνει ότι με χρηματοδότηση ύψους 135.000 ευρώ που εξασφαλίστηκε από τον πρώην Υφυπουργό Αθλητισμού Λευτέρη Αυγενάκη, προχωράει η διαδικασία επιλογής μελετητή, προκειμένου να δημιουργηθεί μια ασφαλής πίστα motocross σύμφωνα με τις ευρωπαϊκές προδιαγραφές, τόσο για τους αθλητές όσο και τους φίλους του μηχανοκίνητου αθλητισμού.

Η δημοπράτηση της μελέτης αναμένεται να πραγματοποιηθεί αρχές Μαρτίου 2024.